Vasile Blaga: N-avem prieteni în această campanie electorală, suntem în bătălie cu toți / La Bruxelles vom cere mecanism de monitorizare a statului de drept în toate statele Uniunii Europene, nu doar în România

Vasile Blaga, candidat la alegerile europarlamentare pe locul 4 pe lista PNL, le-a spus, marți, liberalilor prezenți la mitingul partidului de la Suceava că nu au prieteni în această campanie electorală, sunt în bătălie cu toți pentru că un partid are o singură zestre, numărul de voturi, și doar după alegeri, când fiecare își „va număra merele”, se va putea vorbi de alianțe.

Blaga a mai spus că PNL apără statul de drept, va merge la referendum, dar la Bruxelles va cere mecanism de monitorizare a statului de drept în toate statele Uniunii Europene, nu doar în România.

„Oameni buni, cu cine ne batem noi de 30 de ani? Cu PSD. Ne batem cu PSD, care într-adevăr e în cea mai proastă formă a lui, e rănit, dar încă nu e învins, să nu ne culcăm pe o ureche, încă nu e învins, dar niciodată n-am avut o șansă mai bună să-l îngenunchem. Cu PSD care vrea să fie patriot în Europa, într-o Europă care nu-i vrea, vrea să-i dea afară. De ce mai vor să meargă acolo? Ăștia care au spus că fac nu știu câte spitale regionale, n-au făcut niciunul, de autostrăzi nu se ocupă, au făcut ca prețurile să crească halucinant. Săptămâna trecută în București un chil de cireșe era cât mielul de Paști, 100 de lei, oameni buni! Acum mai vor să prostească primarii, și pe unii de la noi care sunt mai slabi de înger, cu Programul Național de Dezvoltare. Cică au 10 miliarde de euro, păi ei n-au bani să plătească pensii și salarii. Au luat 3 miliarde de euro împrumut pe 30 de ani, de or să plătească și nepoții noștri. Ăsta e PSD”, a afirmat Vasile Blaga.

El a subliniat că, de aceea, PSD trebuie învins, dar că acest lucru nu se poate face numai cu sloganuri.

„Trebuie să mergem din casă în casă, să le explicăm oamenilor ce vrem să facem. Noi apărăm statul de drept, mergem la referendum, dar vrem ca la nivelul UE să fie un mecanism care să facă să fie verificat statul de drept în toate statele UE, nu numai în România. Asta trebuie să o spunem clar. Vrem să mergem la Bruxelles și să spunem: vrem să intrăm în Schengen, pentru că merităm. (…) Dar nu vom putea intra în Schengen decât dacă pleacă PSD de la putere, cu ăștia în veac nu ajungem în Schengen”, a mai susținut Blaga.

Vasile Blaga a ținut să le spună celor prezenți că sunt în competiție și cu cei din opoziție.

„Noi suntem în competiție electorală și cu cei din opoziție. N-avem prieteni în această campanie electorală. Suntem în bătălie cu toți, pentru că un partid are o singură zestre, numărul de voturi, altceva n-are. Și atunci ne vom număra merele după alegeri, unii cu sacul, alții cu batista, fiecare cu ce are și atunci putem discuta desigur despre tot felul de alianțe, dar până atunci trebuie să demonstrăm că suntem cel mai mare partid nu doar de dreapta, ci din România și așa va fi”, a afirmat Blaga.